Consiliul Județean Timiș a primit confirmarea aprobării cererii de finanțare depuse în cadrul "Programului privind îmbunătățirea calității aerului şi reducerea cantității de emisii de gaze cu efect de seră, prin utilizarea pentru transportul elevilor a autovehiculelor mai puţin poluante de tipul microbuzelor electrice, hibride și alimentate cu gaz natural comprimat", gestionat de Ministerul Mediului prin Administrația Fondului pentru Mediu. Vestea vine după ce, la începutul săptămânii, s-a semnat contractul pentru achiziția a 24 de microbuze electrice prin PNRR,
Programul are ca scop principal îmbunătățirea calității aerului, obiectiv pe care administrația județeană l-a stabilit ca prioritar, din dorința alinierii la cerințele europene privind reducerea cantității de emisii nocive până în 2030. Mai mult, achiziționarea microbuzelor va permite asigurarea unor servicii de transport calitativ pentru elevii județului și un acces mai facil către unitățile școlare.
"Prin accesarea celor două programe, precum și prin economiile făcute în urma ofertelor primite prin primul proiect, care ne permit achiziționarea unui număr suplimentar de autovehicule, estimăm că vor reuși să alocăm microbuze, fie electrice fie hibride, în beneficiul cât mai multor elevi din județ", a spus Alin Nica.
Suma aprobată este de 24.775.000 lei cu TVA inclus și va fi folosită la achiziționarea a cel puțin 25 de microbuze hibrid atât pentru Centrele școlare pentru educație incluzivă aflate în subordinea Consiliului Județean Timiș, cât și pentru primăriile care au făcut o solicitare în acest sens.